משל צ: זְבוּב וָשׁוֹר



	
	משל צ: זְבוּב וָשׁוֹר
	




יִתְדַמֶּה חָבֵר חַלָּשׁ לְחַבָּרִים / וְאִם הָיוּ חֲבֵרָיו גִּבּוֹרִים



זְבוּב מִתְהַלֵּךְ בַּשָּׂדֶה וַיַּרְא הַשּׁוֹר / אֲשֶׁר
עַל צַוָּארוֹ הָאִכָּר מֹסֵרוֹת יִקְשׁוֹר / וַאֲגֻדּוֹת מוֹטָה
וְחַרְצֻבּוֹת / וּמִלְּהַצִּיב הַדָּרְבָּן לְצַלְעוֹתָיו לֹא יִשְׁבּוֹת
/ וְהַשּׁוֹר לַחֲרֹשׁ שָׁת אֶת פָּנָיו / וְהַזְּבוּב הָלַךְ וַיֵּשֶׁב
לוֹ בֵּין קַרְנָיו / וְאִם הַשּׁוֹר עַל תַּלְמֵי שָׂדַי הֹלֵךְ וָשָׁב /
הַזְּבוּב תָּמִיד עַל קַרְנוֹ יָשָׁב / וַתַּבֵּט אֵלָיו דְּבוֹרָה
קְרוֹבָתוֹ / וַתֵּתַצֵּב מֵרָחֹק לִרְאוֹתוֹ / מַה בֵּין קַרְנֵי הַשּׁוֹר
דֹּרֵשׁ / הֲכֹל הַיּוֹם יַחֲרֹשׁ הַחֹרֵשׁ / וַתֹּאמֶר הַדְּבוֹרָה:
הֲקַרְנֵי הַשּׁוֹר לְךָ לְמַחֲנָיִם / לָמָּה יָשַׁבְתָּ בֵּין
הַמִּשְׁפְּתַיִם / וַיַּעַן הַזְּבוּב: דְּעִי כִּי כָל הַשָּׂדֶה אֲשֶׁר
לְפָנֵינוּ / אֲנִי וְהַשּׁוֹר חֲרַשְׁנוּהוּ בְכֹחֵנוּ / וַעֲשִׂי
כָמוֹנוּ אִם לָךְ הַגְּבוּרָה / עוּרִי עוּרִי דְּבוֹרָה.





וְהַמָּשָׁל בְּשָׁפָל הַהֹלֵךְ בֵּין הַגִּבּוֹרִים / אוֹ
לְעַוָּל הַנִּסְפָּח בְּמַחֲנֵה הַיְשָׁרִים / וּבְסוֹדָם וּבִגְבוּרָתָם
אֵינֶנּוּ עֹמֵד / אַךְ בְּמַאֲמַר פִּיו אִתָּם יִצָּמֵד / לְהַשְׁווֹת
גְּבוּרָתוֹ לִגְבוּרָתָם / וְחָכְמָתוֹ לִתְבוּנָתָם / וְיֹאמַר: כֵּן
עָשִׂינוּ בִגְבוּרָתֵנוּ / וְכֵן פָּעַלְנוּ בְחָכְמָתֵנוּ.











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/38348